Lectio Divina

*fuq il-Vanġelu tal-Ħadd*

28 Ħadd ta’ Matul is-Sena

Sena A

Mt 21:1-14

**F’dak iż-żmien, lill-qassisin il-kbar u lix-xjuħ tal-poplu Ġesù raġa’ qabad ikellimhom bil-parabboli u qalilhom:**

Il-kuntest huwa wieħed ta’ tensjoni mal-mexxejja tal-Poplu li ma jilqgħux lil Ġesù bħala l-Messija Bin David (cfr *Mt* 21:1-16.45-46). Minkejja l-ostilità li kulma jmur tikber, Ġesù jibqa’ jgħallem u joħroġ għad-dawl id-dnub tar-rifjut tal-istedina ta’ Alla għall-għaqda sħiħa u intima miegħu.

**«Is-saltna tas-smewwiet tixbah lil wieħed sultan li għamel festa għat-tieġ ta’ ibnu.**

Is-Saltna hija mfissra f’termini ta’ ħajja hienja u ta’ komunjoni sħiħa. F’din il-parabbola Ġesù jinqeda bi xbihat “li għandhom fil-qalba tagħhom ir-relazzjoni, il-laqgħa, l-imħabba, iċ-ċelebrazzjoni tal-ħajja madwar mejda fit-tgħanniqa tal-festa tat-tieġ” (Manicardi). Ix-xbiha tat-tieġ tiġi użata fl-Iskrittura biex tesprimi r-rabta ta’ mħabba ta’ Alla (l-għarus) mal-Poplu tiegħu (l-għarusa) (cfr *Is* 25:6-10a), u tħabbar it-tiġdid tal-Patt fejn Alla jerġa’ jgħannaq miegħu l-għarusa adultera (cfr *Ħos* 2:16-25; *Is* 54:4-5; *Għan* 5:1). Infatti l-mejda tal-ikel għandha post speċjali fil-ministeru (kien magħruf-akkużat bħala dak li «jiekol mal-pubblikani u l-midinbin» *Mt* 9:11; *Mk* 2:16) u fil-predikazzjoni ta’ Ġesù (cfr *Mt* 8:11; 26:29; *Mk* 14:25; *Lq* 14:15; *Ġw* 2:1-12). Il-festa hija ta’ bin is-sultan, tal-Iben l-għażiż li fih il-Missier isib l-għaxqa tiegħu (cfr *Mt* 3:17; 17:5). Permezz tal-għotja ta’ ġismu bħala ikel u demmu bħala xorb, l-Iben jagħmel possibli l-festa tat-tieġ Messjaniku (cfr *Ġw* 6:54) fejn il-Mulej tassew «jeqred il-mewt għal dejjem, jixxotta Sidi l-Mulej id-dmugħ minn fuq kull wiċċ, u jħassar l-għajb tal-poplu tiegħu minn wiċċ l-art kollha» (*Is* 25:8) għax «mhuwiex Alla tal-mejtin, iżda tal-ħajjin» (*Mt* 22:32b). Ġesù huwa l-għarus li jiġi bid-dota tal-għotja tiegħu nnifsu li tagħti l-hena bla tmiem lil dawk li jilqgħuh bil-fidi: «Din hi tabilħaqq ir-rieda ta’ Missieri: li kull min jara lill-Iben u jemmen fih, ikollu l-ħajja ta’ dejjem u jiena nqajmu mill-imwiet fl-aħħar jum.» (*Ġw* 6:40).

**U bagħat għall-mistednin mal-qaddejja tiegħu biex jiġu għall-festa; imma dawk ma ridux jiġu.**

L-ewwel parti tal-parabbola (vv.3-10; cfr *Lq* 14:15-24) titkellem dwar il-mod kif l-*ewwel grupp ta’ mistiedna* ma jilqgħux l-istedina għall-festa tat-tieġ. Dawn jirrapreżentaw lill-Poplu l-Magħżul li jitbiegħed minn Alla (is-sultan) u jirrifjuta lill-istess Ibnu l-Waħdieni (bin is-sultan) minkejja li jibgħatilhom bosta profeti (il-qaddejja; cfr *Ġer* 25:4; 35:15). L-ewwel reżistenza li naraw hija dik tan-nuqqas ta’ xewqa li jwieġbu għall-istedina ta’ Alla. Il-bniedem li ma jagħrafx l-imħabba gratwita, il-ferħ u l-abbundanza li qalbu tixtieq jispiċċa jitlef l-opportunità li jidħol għall-festa tat-tieġ ta’ dak li għandu xewqa kbira biex jiċċelebra miegħu l-ikla tal-Għid (cfr *Lq* 22:15; *Prov* 21:25; *Mt* 11:17). Il-bniedem li jaf li x-xewqa profonda ta’ qalbu hija l-komunjoni ma’ Alla jilqa’ bil-ferħ is-sejħa għall-festa (cfr *S* 38:10). Għalhekk il-bniedem li jħalli lilu nnifsu jiġi edukat għall-ħajja t-tajba, ikun qiegħed jiftaħ qalbu għal dak il-ġid li jimlih tassew: “L-etika qabelxejn tgħallem mhux tant dak li wieħed għandu jagħmel jew ma jagħmilx, imma dak li huwa tajjeb li wieħed jixtieq, liema tip ta’ ħajja hija mixtieqa u tajba” (Angel Rodríguez Luño).

**U reġa’ bagħat qaddejja oħra, u qalilhom, ‘Għidu lill-mistednin: Ara, il-mejda tiegħi lesta; il-barrin u l-għoġiela msemma diġà maqtula u kollox lest; ejjew għall-festa.’**

Iż-żmien tat-tieġ Messjaniku qed iseħħ diġà («kollox lest») u s-sejħa hija sabiex nidħlu fil-«milja taż-żminijiet» (*Gal* 4:4). Quddiem il-“le” tal-mistednin, Alla jippersisti fl-“iva” tiegħu u jerġa’ jsejħilhom għall-għaqda miegħu għax hu «ma jreġġax lura d-doni u s-sejħa tiegħu» (*Rum* 11:29; cfr *Rum* 9-11; *Neħ* 9:17; *S* 86:5).

**Iżda dawk ma tawx kas; min mar l-għalqa, min għan-negozju tiegħu, u l-bqija qabdu lill-qaddejja tas-sultan, żebilħuhom u qatluhom.**

Id-disprezz u l-aggressività jesprimu r-rifjut ċar għall-istedina tas-sultan, u huma ċaħda tal-awtorità tas-sultan u ta’ ibnu. Il-bniedem li jagħżel li jagħti prijorità lill-ħidma u lill-ġid materjali jispiċċa aljenat hekk li ma jintebaħx b’min qiegħed iżuru u jagħmillu l-istedina (cfr *Mt* 24:37-39). Ħajja li tirrifjuta l-istedina għall-komunjoni mal-Imħabba nnifisha tkun miexja lejn il-qerda u t-telfien. It-triq tan-namur hija waħda li tesiġi mill-bniedem li joħroġ b’mod radikali minnu nnifsu, li jinħeles minn dak li hu fieragħ jew mhux essenzjali, u jagħraf li mhemmx kuntentizza vera f’li wieħed jgħix għalih innifsu bla ma jiftaħ ħajtu għall-għotja ta’ Dak li ħabbu u ta ħajtu għalih: «[...] Għax jekk il-kelma li ngħatat permezz tal-anġli kienet tsiswa tant li min ma kienx iħarisha, jew ma kienx joqgħod għaliha, kien jieħu l-ħlas li ħaqqu, kif nistgħu neħilsuha aħna jekk inwarrbu salvazzjoni hekk kbira? Din hi salvazzjoni li ngħatat l-ewwel bil-fomm tal-Mulej stess, u mbagħad wassluha sħiħa dawk li semgħuh» (*Lhud* 2:3; cfr *Rum* 2:4-8; *Gal* 2:20). Meta jsemmi l-«qaddejja oħra» u x-xorti li messithom, x’aktarx li Ġesù qed jirreferi għal dak li kellhom jgħaddu minnu l-appostli u d-dixxipli tiegħu li kienu se jiġu milqugħa bl-indifferenza jew bil-persekuzzjoni mil-Lhud minħabba x-xandir tal-Evanġelju: «Ftakru fil-kelma li għedtilkom: il-qaddej mhuwiex akbar minn sidu. Jekk ippersegwitaw lili, għad jippersegwitaw lilkom ukoll; jekk ħarsu l-kelma tiegħi, għad iħarsu tagħkom ukoll» (*Ġw* 15:20; cfr *Atti* 4:3; 5:18; 7:58; 8:3; 12:2; 14:5; 21:30).

**Is-sultan inkorla ħafna, u bagħat is-suldati tiegħu, qered lil dawk il-qattiela, u ħarqilhom il-belt.**

Il-konsegwenzi koroh li jmissu lill-ewwel mistednin mhumiex għajr l-espressjoni ta’ dak li diġà kien ġralhom interjorment. Ħajja mingħajr l-Imħabba li tgħajjixha hija waħda li qed tinqered u tinħaraq, kif ġralha wkoll il-Belt ta’ Ġerusalemm fis-sena 70 AD. Mingħajr il-komunjoni vitali [li tgħajjex] mal-Mulej, il-bniedem jinxef, jintrema u jinħaraq (cfr *Ġw* 15:6). “Jista’ jkun hemm nies li qerdu għal kollox fihom infushom ix-xewqa tal-verità u d-disponibbiltà tal-imħabba. Nies li fihom kollox sar gidba; nies li għexu għall-mibegħda u kasbru l-imħabba fihom infushom. Din hija prospettiva tal-biża’, iżda xi figuri tal-istess ġrajja tagħna għandhom b’mod allarmanti profili bħal dawn. F’individwi bħal dawn mhemm xejn aktar li wieħed jista’ jsalva u l-qirda tal-ġid issir irrevokabbli: dan hu li turina l-kelma *infern*.” (Benedittu XVI, *Spe salvi* 45; cfr *1Pt* 4:17-18).

**Imbagħad qal lill-qaddejja tiegħu: ‘Il-festa mħejjija, imma lil dawk ma kienx ta’ min jistedinhom għaliha. Mela morru f’salib it-toroq u sejħu għall-festa lil kull min issibu.’**

Is-sejħa għall-festa ssir waħda universali, miftuħa wkoll għall-popli pagani, għal kulħadd bla ebda distinzjoni (cfr *Rum* 11:11; *Kol* 3:11). Din titwassal mid-dixxipli-missjunarji sat-trufijiet tal-art (cfr *Mt* 28:19; *Atti* 13:47) ħalli l-bnedmin jisimgħu l-kliem tal-Għerf li jsalvahom u jeħlishom minn ħajja ta’ bluha (cfr *Prov* 1:20-23).

**Dawk il-qaddejja ħarġu fit-triqat u ġabru lil kull min sabu, ħżiena u tajba, u s-sala mtliet bin-nies għall-medja.**

Is-sejħa ma teskludi lil ħadd; hija tħaddan it-totalità (cfr *Ġen* 2:17). Hija indirizzata b’mod partikulari lill-midinbin għax ħierġa mill-qalb ħanina ta’ Alla (cfr *Mt* 9:13; *Rum* 5:8; *1 Tim* 1:15). *“We likewise belive that Christ shed his blood for each of us and that no one is beyond the scope of his universal love”* (Fratelli tutti 85).

**Mela jidħol is-sultan ħalli jara min kien hemm fuq il-mejda, u hemmhekk lemaħ wieħed li ma kienx liebes għall-festa tat-tieġ; u qallu: ‘Ħabib, dan kif dħalt hawn m’intix liebes għall-festa?’ Dak tbikkem.**

It-tieni parti tal-parabbola (vv. 11-13) hija proprja ta’ *Mt* u tesprimi ġudizzju fuq it-*tieni grupp ta’ mistednin*, fuq il-Knisja, fuq dawk li laqgħu s-sejħa għall-festa tal-Iben. Anke dawn jistgħu jaqgħu f’atteġġjament fejn ma jinvolvux ruħhom b’mod sħiħ fid-dinamika tal-festa tas-salvazzjoni hekk li jibqgħu b’qalbhom ’il bogħod mill-intimità mal-Mulej: «Mhux kull min jgħidli, ‘Mulej, Mulej’, jidħol fis-Saltna tas-Smewwiet, iżda min jagħmel ir-rieda ta’ Missieri li hu fis-smewwiet!» (*Mt* 7:21; cfr 15:8). Il-mistieden li jagħżel li jmur għall-festa għandu jidħol f’mixja ta’ konverżjoni kontinwa sabiex jgħix il-ġustizzja akbar tas-Saltna (cfr *Mt* 5:20), jgħix «ħajja ġdida» fi Kristu fid-dinamika tad-difna/mewt-qawmien tal-Magħmudija (cfr *Rum* 6:1-4; *Gal* 3:27) ,billi jinża’ minn ġo fih «il-bniedem il-qadim bl-għemil kollu tiegħu» (*Kol* 3:9; cfr *Rum* 6:6; *1 Kor* 5:10-13; *Efes* 4:2). Min jitħaddan mill-imħabba tal-Iben jilbes «għażel fin jgħammex l-għajnejn – għax l-għażel fin ifisser l-għemejjel tajba tal-qaddisin» (*Apk* 19:8). F’għajnejn is-Sultan il-bniedem – huma x’inhuma l-għemejjel tiegħu – jibqa’ dejjem «ħabib» (bħalma jsejjaħ lil Ġuda dritt wara l-bewsa tat-tradiment, cfr *Mt* 26:50; *Ġw* 15:15). Il-qalb ta’ Alla hija Mħabba – huwa l-bniedem li jilqagħha jew jiċħadha, li jgħix il-ħajja tiegħu bħala ħabib jew bħala għadu (cfr *Kol* 1:21; *Fil* 3:18).

**Imbagħad is-sultan qal lil dawk li kienu qegħdin iservu, ‘Orbtulu riġlejh u idejh u waddbuh ’il barra fid-dlam; hemmhekk ikun hemm il-biki u t-tgħażżiż tas-snien!’ Għax ħafna huma l-imsejħin, imma ftit il-magħżulin.**

Huwa xogħol id-«[διακόνοις](https://www.laparola.net/greco/parola.php?p=%CE%B4%CE%B9%E1%BD%B1%CE%BA%CE%BF%CE%BD%CE%BF%CF%82" \o "διάκονος noun: dative plural masculine)» (tr. *diakonois*) li joħorġu mill-assemblea lil dawk li ma jistħoqqilhomx joqogħdu madwar il-mejda. Dan jista’ jalludi għall-kuntest tal-miġegħma liturġika fejn it-tkeċċija tista’ ssir okkażjoni għall-konverżjoni tad-dixxiplu (cfr *1 Kor* 5:4). Imma fl-aħħar taż-żminijiet, il-ġudizzju jkun wieħed definittiv fejn dawk li ma laqgħux l-Imħabba jispiċċaw f’post ta’ «dlam», «biki» u «tgħażżiż tas-snien». Huwa l-post tad-disperazzjoni u l-mewt, l-oppost tal-hena u l-ħajja tal-festa tat-tieġ. Il-binomju «imsejħin» - «magħżulin» juri d-differenza/qabża kwalitattiva li hija mistennija minn dawk li jqishom ruħhom dixxipli ta’ Kristu. Din il-qabża sseħħ jekk jgħixu skont il-verità li huma mhumiex biss imsejħa imma huma magħżula fl-imħabba, mistiedna għall-festa tat-tieġ tal-Ħaruf (cfr *Apk* 19:7-9; *Efes* 1:4).

**Għar-riflessjoni**

Fil-Vanġelu tal-lum, Ġesù jqabbel is-saltna tas-smewwiet ma’ festa tat-tieġ. Il-Ġenna mhux dmir li rrid inwettaq imma huwa ferħ li jitgawda. U bħaż-żwiġijiet kollha, dan il-ferħ hu mħejji, mistenni, ipprogrammat sal-inqas dettall. Xi drabi meta nsegwi lill-koppji li jkunu ser jiżżewġu, inħeġġiġhom biex ma jesaġerawx ħafna bl-ansjetà tal-preparamenti għaliex iż-żejjed iwassal biex dak li jkun ma jgawdi xejn minn dik il-ġurnata. Imma tammira l-isforz kbir li jsir sabiex dik il-ġurnata tkun tassew waħda speċjali. Ġesù jxebbah lil Alla ma’ dak li sa mill-eternità pprogramma l-Ġenna sabiex f’kull dettall tkun ta’ ferħ għal dawk li jidħlu fiha. Imma mbagħad jasal il-mument li tibda din il-festa. Ġesù hu l-istedina għat-tieġ li l-Missier bagħtilna, imma araw ftit kif inwieġbu għal dan l-invit...qishom l-iskużi l-aktar komuni li tisma’ mingħand in-nies: “Father ma niġix il-quddiesa tal-Ħadd għax hi l-unika ġurnata li fiha ma naħdimx u rrid nistrieħ”. Jew inkella, “Father, ix-xogħol hu importanti”; “ma nistax naħli l-ħin, il-Mulej jifhimni”. Iżda f’dan kollu jaħarbilna dettall ċkejken: Alla jixtieq ħafna jiltaqa’ magħna u aħna nixtiequ xi ħaġa oħra. Tista’ anke tkun xi ħaġa tajba imma dejjem differenti minn dak li jixtieq hu. Nippreferu ż-żaqq mimlija minflok l-hena. Nippreferu l-prijoritajiet tagħna minflok dawk li huma l-veri prijoritajiet. Imma s-*short-circuit* qiegħed f’dawn iż-żewġ affarijiet: li naħsbu li l-fidi hija dmir, u li naħsbu li l-fidi hija divertita. Jekk il-fidi tkun dmir nagħmlu tajjeb li neħilsu minnha għax għandna biżżejjed dmirijiet. Iżda l-fidi hija għażla, mhux dmir. Hija l-għażla ta’ min iħalli lil min iħobbu, u jifhem li ma teżistix imħabba ta’ bilfors. Fl-istess ħin il-fidi mhijiex divertita, mhijiex xi ħaġa sentimentali. Il-fidi hija ferħ, mhux emozzjoni. U għalina l-Insara l-ferħ mhux emozzjoni, huwa fatt.

*Luigi Maria Epicoco*